text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: الرئيسيةسياسةمعركة السيادة التونسية و الإستكمال الحقيقي للثورة
text.text_idx: #000006
text.text: معركة السيادة التونسية و الإستكمال الحقيقي للثورة
text.text_idx: #000007
text.text: 17 ديسمبر 2010 محمد البوعزيزي يحرق روحو قدام مقر الولاية ( مركز السلطة الجهوية و رمز الدولة).
text.text_idx: #000009
text.text: البوعزيزي منجمش يتحمل الحقرة، الاهانة و الذل. البوعزيزي كيف لقا روحو عاجز على المقاومة و رد الفعل، كيف لقا روحو مينجم يعمل شي لاسترجاع كرامتو لاسترجاع قيمتو كإنسان حر وقتها لقا انو حياتو فقدت معناها طاح القدر وفات العيشة و لذا قرر انو يحرق روحو كتعبير متطرف على عمق الشعور بالإهانة.
text.text_idx: #000010
text.text: الأمة التونسية حست البوعزيزي، حست بقهرتو و حست بعمق الأزمة التونسية وين الإنسان التونسي يهان، يتذل و يحتقر من قبل السلطة التونسية فتتالت المظاهرات و تحولت لثورة، ثورة ضد نظام الاستبداد، الفساد، الاهانة، الضرب والحقرة.
text.text_idx: #000011
text.text: ثارت الأمة على نظام حاقرها و ذالها، ثار المواطنون التونسيون على نظام الرعية الي مخليهم في وضع الخضوع، الإنقياد و الخنوع قدام عايلة الرئيس، التجمع الدستوري والإدارة العمومية.
text.text_idx: #000012
text.text: ثار التونسيون لكرامتهم الي تهانت و تحقرت للحد الي حرمت ماعه العيشة وولا الموت أشرف.
text.text_idx: #000013
text.text: ثار التونسيون بعد ما بدات الحياة تهون قدامهم وولا الإنتحار حرقا هو الأداة الفضلى للتعبير (البوعزيزي كان ثالث حالة في 2010).
text.text_idx: #000014
text.text: اندلاع الثورة و شرارتها الاولى كانو ضد الإهانة ضد الحقرة ضد الذل ولذلك فإنها ثورة كرامة ثورة القيمة الانسانية ثورة المواطنة ثورة رفض الطغيان رفض التعسف و رفض الدونية الإنسانية.
text.text_idx: #000015
text.text: التوانسا كي ثارو فإنهم ثارو على وضعهم السياسي كرعايا ثارو على الوضع السياسي السلبي الي يخليهم تحت رحمة السلطات السياسية الإدارية و لذا تواجهو مع الكرتوش و قدمو الشهداء على جال الحرية والمواطنة على جال انهم ينجمو يتكلمو ينجمو يتظاهرو ينجم يتنظمو و ينجمو يختارو نظام الحكم و يختارو الحاكم.
text.text_idx: #000016
text.text: لكن بالظبط من الي هرب بن علي. لاحظنا تكالب الدول و المنظمات الاجنبية (من الغرب و الشرق) على التدخل في الشؤون التونسية و لاحظنا مليح انو هذا وصل لدرجات استفزازية خصوصا من السفير الفرنساوي.
text.text_idx: #000018
text.text: رينا كيفاش الرئيس السابق السبسي يقول انو المسؤول الكبير كلمو! رئيس جمهورية و رمز السيادة يعترف انو صانع عند المسؤول الكبير بكل صحة رقعة و المصيبة انو قالها في معرض احتجاجو بالتدخل في الأزمة الأولى لنداء تونس في مخالفة صريحة للدستور.
text.text_idx: #000023
text.text: رينا بعد الثورة بالحق مدى الاستباحة الاجنبية للأمة التونسية، رينا الحجم الحقيقي للنفوذ الأجنبي و بدا يتكشفلنا مليح قوة التدخلات الأجنبية و دورها العملاق في السياسة التونسية .رينا قداش النخبة الحاكمة التونسية ذليلة للخارج و قداشها متسولة و منبطحة تماما قدام الإملائات الأجنبية (لهنا كل تيار سياسي و مصدر الأوامر أو مركز التبعية بتاعو شرقا و غربا).
text.text_idx: #000025
text.text: بعد الثورة رينا مليح قداش فما تمييز ضد التونسي، رينا مليح كيفاش الإدارة العمومية تخدم الأجنبي و تتعسف على التونسي لمجرد انو تونسي، رينا مليح قيمة الدولة التونسية الي أول مهمة ليها هو تأمين المواطنين و المصالح الأجنبية بتونس، رينا بعد الثورة حقيقة القيمة التونسية في العالم.
text.text_idx: #000026
text.text: رينا مليح قوة النفوذ اللغوي الفرنسي و الظغط على أي محاولة لجعل الانقليزية لغة العلوم و التقنيات و كيفاش كان التدخل الفرنسي مباشر و صريح قدام فكرة وزير التربية ناجي جلول.
text.text_idx: #000028
text.text: بالظبط واقع الموقع التونسي في العالم هو الموقع الضعيف، المتسول، الخايف، الخاضع، الذليل و الحقير المحقور. بالظبط واقع الأمة التونسية في العالم هو كيف موقع المواطن التونسي في الدولة التونسية قبل الثورة.
text.text_idx: #000030
text.text: الثورة صارت باش نتحررو تماما من التعسف الحكومي _الإداري _الحزبي و باش الأمة تختار الحاكم وطريقة الحكم و هذا يعني السيادة على المصير.
text.text_idx: #000032
text.text: عمق الثورة التونسية هو انو المواطنين التوانسة يختارو و يقررو و يحددو الوجهة العامة للأمة و ل التاريخ التونسي .
text.text_idx: #000033
text.text: رينا بالظبط انو بعد الانتخابات و بعد ما الأمة تختار أعضاء مجلس الشعب، الحكومة والرئيس كل شي يتبدل و القوى الاجنبية هي الي تاخو المشعل من الأمة و تولي السيدة الحقيقية و صراعات الأحزاب التونسية الكبرى تولي بالظبط صراعات النفوذ الأجنبي في تونس (كل واحد من الأحزاب الكبرى عندو ارتباطات و تمويلات اجنبية).
text.text_idx: #000035
text.text: رينا بالظبط بعد الثورة انو الي ننتخبوهم يخضعو بكل سهولة للظغوط الخارجية بحجج واهية و انو قدس أقداس الدستور التونسي مبدأ السيادة يبعثوه يشيط على طول أيديهم و الأمة تقعد تتفرج محتارة تماما و مش عارفة شبش تعمل.
text.text_idx: #000036
text.text: من غير سيادة تونسية فانو الأمة شتقعد تتكلم، تحكي، تعيط و تنتخب و لكن في الآخر الأجانب هوما الي يحكمو حقيقة عبر الأتباع والعملاء الي ماإنجمو نعملولهم شي، لأنو مفاتيح الدولة وفلس الواقع عند القوى الأجنبية و خصوصا الاوروبية
text.text_idx: #000039
text.text: حان الوقت انو نتعدو للمستوى الثاني من الثورة الي بدات أولا بالصراع التونسي_التونسي و تو لازم تولي صراع تونسي _أجنبي.
text.text_idx: #000040
text.text: حان الوقت باش الأمة التونسية تاقف على ساقيها تعتمد على روحها تحمي روحها، تقرر بروحها و ماعاد تشاور حد في أخذ قرارات تخص مصيرها و ماعاد تسمع كلام حد في ما يخصها يمسها أو يمس قيمها و مصالحها.
text.text_idx: #000042
text.text: حان الوقت باش نرجعو نشدو الشارع: للإعتراض على التدخلات الأجنبية للاعتراض على السياسة الانبطاحية الذليلة للاعتراض على الإهانة الأجنبية للاعتراض على الأوامر الخارجية
text.text_idx: #000043
text.text: حان الوقت باش نتظاهرو نتواجهرو نتضربو نشدو الحبس أو نستشهدو على جال قضية، للشرف القومي التونسي على جال النيفة التونسي والخشم التونسي على جال العظمة و على جال ذكرى الفلاقة الي واجهو فرانسا بمڨارن مصددة و الي لتو متحقق حلمهم في السيادة التامة التونسية.
text.text_idx: #000044
text.text: تو بعد سنين من إستشهاد البوعزيزي لأجل الكرامة الشخصية جاء الوقت لثورة الأمة قاطبة على جال الكرامة القومية.
text.text_idx: #000045
text.text: مسألة السيادة و القومية التونسية
text.text_idx: #000047
text.text: الاستهتار بالقيم القومية العليا: السيادة التونسية
text.text_idx: #000048
text.text: الرد الجذري على اللوم السطحي للقومية التونسية
text.text_idx: #000049
text.text: لن يتم نشر عنوان بريدك الإلكتروني. الحقول الإلزامية مشار إليها بـ *
text.text_idx: #000052